《余卧病畿邑御史王君假守潭楚道出于舍下特见》
宋代·宋庠

病客卧穷里，衡扉掩残春，
隳官道家藏，窜跡农廛民。
朝罗噪饥雀，暮席流芳尘。
尸居怳踰岁，踵息动弥旬。
忽讶绛鞲隸，传呼越郊畛。
蹀躞千馀骑，雍容两朱轮。
言是楚邦守，来过安邑贫。
固宜辨贵弃。乃尔存艰辛。
此道古为重，馀风今已沦。
物色认平素，载言接殷勤。
始悟先子旧，早笃尝僚亲。
孤心极摧橹，感涕浩盈巾。
追念舞勺岁，已识栖鸾人。
师筵奉函席，学舍操书筠。
童牙自忘丑，诗钵或娱宾。
公时摛句赏，谓是天麒麟。
亲擘彩牋赠，勉我期日新。
汝南丐题品，有道定人伦。
自尔一暌剌，中年婴世纷。
天圣绍休绪，顿纲横无垠。
鸾鹄不藏翼，虯蜗无遁鳞。
余时滥隗始，骧首摩苍旻。
司徒揖元叔，天子第平津。
甲科迁尉属，再命宫坊臣。
黄香入东观，贾谊过西秦。
紬绎金匮室，珥彤瑶水滨。
登瀛识褚马，颂汉希渊云。
一朝泣风树，九死存馀焄。
中都索米后，老圃种瓜辰，
惠然下车揖，高义倾前闻。
却计髧髦日，二纪如逡巡。
今形虽隐几，昔训尚铭绅。
丈人笃求旧，偷俗将还淳。
湘水澹苍野，衡峰凌紫氛。
泽节首南夏，瑶魁瞻邃宸。
恋阙魏公子，吊贤楚灵均。
公怀佐时略，宜树光朝勳。
奚为远问俗，惜此徒伤神。
宣室懋清问，华光钦宝邻。
行行爱玉体，趋节伫来臻。

作者简介：宋庠（xiáng）（996年—1066年），初名郊，字伯庠，入仕后改名庠，更字公序。北宋文学家，工部尚书宋祁之兄。祖籍安州安陆，后迁居开封府雍丘县双塔乡。 天圣二年（1024年），宋庠状元及第，成为“连中三元”（乡试、会试、殿试均第一）之人。官至兵部侍郎、同平章事，以司空、郑国公致仕。治平三年（1066年），宋庠去世，年七十一。追赠太尉兼侍中，谥号“元献”（一作元宪），英宗亲题其碑首为“忠规德范之碑”。宋庠与弟宋祁并有文名，时称“二宋”。诗多秾丽之作，著有《宋元宪集》、《国语补音》等。